b'\n_START_ARTICLE_\nHussein Badr al-Din al-Huthi\n_START_PARAGRAPH_\nHussein Badr al-Din al-Huthi (arabiaksi: \xd8\xad\xd8\xb3\xd9\x8a\xd9\x86 \xd8\xa8\xd8\xaf\xd8\xb1 \xd8\xa7\xd9\x84\xd8\xaf\xd9\x8a\xd9\x86 \xd8\xa7\xd9\x84\xd8\xad\xd9\x88\xd8\xab\xd9\x8a\xe2\x80\x8e;\xe2\x80\x8e 1956 \xe2\x80\x93 10. syyskuuta 2004, Jemen) oli jemenil\xc3\xa4inen zaidilaisten uskonnollinen johtaja sek\xc3\xa4 kansanedustaja (Totuus-puolueen (Hizb al-Hagg) edustaja).\n_START_SECTION_\nEl\xc3\xa4m\xc3\xa4\n_START_PARAGRAPH_\nAl-Huthin is\xc3\xa4 Badr al-Din Hussein al-Huthi oli zaidilaisshiialainen imaami. Zaidilaisia ja muita shiiav\xc3\xa4hemmist\xc3\xb6j\xc3\xa4 syrjittiin L\xc3\xa4hi-Id\xc3\xa4ss\xc3\xa4. Zaidilaisuuden kannattajat asuvat etenkin Pohjois-Jemeniss\xc3\xa4.\n_START_SECTION_\n1990-luvulla\n_START_PARAGRAPH_\nVuosina 1993\xe2\x80\x931997 al-Huthi toimi parlamentissa toisena Totuus-puolueen kahdesta kansanedustajasta. Totuus-puolue kannatti zaidilaisuutta._NEWLINE_1990-luvun puoliv\xc3\xa4liss\xc3\xa4 al-Huthi erosi Totuus-puolueesta ja perusti radikaalimman poliittisen ja puolisotilaallisen liikkeen nimelt\xc3\xa4 Uskova nuoriso / Uskovat nuoret (al-Shabab al-Mu\'min). Uskova nuoriso kannatti hallituksen kannalla olevaa al Haqq-puoluetta ja sen tarkoitus oli elvytt\xc3\xa4\xc3\xa4 zaidilaisuus Jemeniss\xc3\xa4. Aluksi liike sai tukea hallitukselta. Liike jakaantui kahtia avoimuuden ja perinteiden kannattajiin. Al-Huthi kannatti avoimuutta._NEWLINE_1990-luvun lopussa Al-Huthi toimi opettajana uskonnollisessa sunnikoulussa Saadassa, pohjoisessa Jemeniss\xc3\xa4. Koulua rahoitti yksinvaltias presidentti Ali Abdullah Saleh. Salehin tavoite oli kouluttaa sunnitaistelijoita vastustamaan Saudi-Arabian v\xc3\xa4kivaltaa ja valtauksia Jemenin ja Saudi-Arabian ep\xc3\xa4virallisella rajaseudulla. Al-Huthin on sanottu saaneen vaikutteita Iranissa vuonna 1979 tapahtuneesta vallankumouksesta. Monista oppilaista kasvoi kiihke\xc3\xa4n kapeakatseisia ja hyvin uskonnollisia.\n_START_SECTION_\n2000-luvulla\n_START_PARAGRAPH_\nAl-Huthi halusi heimolleen ja alueelleen lis\xc3\xa4\xc3\xa4 itsehallintoa. H\xc3\xa4n ei pit\xc3\xa4nyt siit\xc3\xa4, ett\xc3\xa4 Saleh liittoutui Yhdysvaltojen kanssa vuonna 2001 Yhdysvaltoihin tehdyn hy\xc3\xb6kk\xc3\xa4yksen j\xc3\xa4lkeen. Al-Huthi alkoi vastustaa hallituksen politiikkaa yh\xc3\xa4 voimakkaammin. Uskova nuoriso j\xc3\xa4rjesti hallituksen ja Yhdysvaltain vastaisia mielenosoituksia. H\xc3\xa4n vastusti sit\xc3\xa4, ett\xc3\xa4 Yhdysvallat hy\xc3\xb6kk\xc3\xa4si Irakiin vuonna 2003. Uskovan nuorison nimi vaihtui Jumalan puolustajiksi (Ansar Allah), joita kutsutaan my\xc3\xb6s "hutheiksi".  H\xc3\xa4n ja Jumalan puolustajat vastustivat taloudellista ja sosiaalista syrjint\xc3\xa4\xc3\xa4, hallituksen vallan v\xc3\xa4\xc3\xa4rink\xc3\xa4ytt\xc3\xb6\xc3\xa4, Jemenin liittoutumista Saudi-Arabian ja Yhdysvaltain kanssa sek\xc3\xa4 wahhabi-sunnilaisuuden liian suurta vaikutusta valtion politiikkaan ja kouluihin. Heid\xc3\xa4n mukaansa Salehilla ei ollut valtuutusta hallita Jemeni\xc3\xa4, koska h\xc3\xa4n ei polveudu hashemiiteist\xc3\xa4 eli profeetasta polveutuvista, joiksi kutsutut imaamit hallitsivat Jemeni\xc3\xa4 vuosisatoja ennen vuoden 1962 vallankaappausta, vuoteen 1970 kest\xc3\xa4nytt\xc3\xa4 sis\xc3\xa4llissotaa ja imaamikunnan loppua. Hallitus syytti huthi-liikett\xc3\xa4 aikeista pystytt\xc3\xa4\xc3\xa4 shiia-imaamikunta uudelleen Pohjois-Jemeniin, mink\xc3\xa4 huthit kiistiv\xc3\xa4t. Liikkeen mukaan tarkoitus on zaidilaisten itsehallinto Jemenin valtiosta, jotta on mahdollista poistaa sosiaalinen ja taloudellinen syrjint\xc3\xa4 sek\xc3\xa4 korruptio._NEWLINE_Kes\xc3\xa4kuussa 2004 hallitus lupasi palkinnon al-Huthin pid\xc3\xa4tt\xc3\xa4misest\xc3\xa4. Hallitus syytti h\xc3\xa4nt\xc3\xa4 rahan vastaanottamisesta Iranilta ja Libanonin Hizbollah-puolueelta sek\xc3\xa4 suunnitelmista uudelleenperustaa imaamikunta, mink\xc3\xa4 h\xc3\xa4n kiisti. Armeija yritti pid\xc3\xa4tt\xc3\xa4\xc3\xa4 al-Huthin "terrorismin vastaisessa operaatiossa" 18. kes\xc3\xa4kuuta 2004. Yhteenotot laajenivat niin, ett\xc3\xa4 tuhansia ihmisi\xc3\xa4 kuoli. P\xc3\xa4\xc3\xa4ministeri kertoi vuotta my\xc3\xb6hemmin, ett\xc3\xa4 525 sotilasta oli surmattu. H\xc3\xa4n ei arvioinut siviili- tai kapinallisuhrien m\xc3\xa4\xc3\xa4r\xc3\xa4\xc3\xa4. Al-Huthi joukkoineen taisteli hallitusta vastaan Sanaan l\xc3\xa4hell\xc3\xa4 ja l\xc3\xa4hes valtasi kaupungin._NEWLINE_Al-Huthi joukkoineen pakeni armeijaa Marran-vuoren luoliin. Syyskuussa 2004 turvallisuusjoukot surmasivat h\xc3\xa4net yritt\xc3\xa4ess\xc3\xa4\xc3\xa4n pid\xc3\xa4tt\xc3\xa4\xc3\xa4 h\xc3\xa4net. H\xc3\xa4nen kannattajiensa mukaan hy\xc3\xb6kk\xc3\xa4\xc3\xa4j\xc3\xa4t kaatovat polttoainetta luolaan ja sytyttiv\xc3\xa4t sen tuleen, mink\xc3\xa4 j\xc3\xa4lkeen h\xc3\xa4net luultavasti vangittiin ja tapettiin.\n_START_SECTION_\nPerhe\n_START_PARAGRAPH_\nAl-Huthin is\xc3\xa4 Badr al-Din Hussein al-Huthi kuoli vuonna 2010. Al-Huthin 13 vuotta nuorempi veli Abdul-Malik Badr al-Din al-Huthi johtaa huthi-liikett\xc3\xa4. Yhdeks\xc3\xa4n vuotta nuorempi veli Jahja al-Huthi taas on toiminut Jemenin huthikapinallisten Kansallisen pelastushallituksen opetusministerin\xc3\xa4 28. marraskuuta 2016 l\xc3\xa4htien. Sen lis\xc3\xa4ksi Husseinilla on kolmas veli, Abd al-Karim al-Huthi.'